<classify> WAZIRI wa Madini, Doto Biteko amewataka wafanyabiashara wa madini ya tanzanite katika mikoa ya Arusha na Manyara, kuacha mara moja kuweka madini hayo majumbani bila ya kuwa na nyaraka yoyote ya serikali ya umiliki, vinginevyo yatataifi shwa na mmiliki kufunguliwa mashitaka ya uhujumu uchumi.Biteko alitoa onyo hilo juzi jijini hapa wakati akizungumza na wafanyabiashara wakubwa, kati na wadogo wa tanzanite, wamiliki wa migodi, wachimbaji wakubwa na wadogo, viongozi wa vyama vya madini, wakuu idara zote za serikali mkoani Arusha na watendaji wa idara zote za Wizara ya Madini.Mkutano huo uliandaliwa na Mkuu wa Mkoa wa Arusha, Mrisho Gambo ili wafanyabiashara hao waeleze changamoto katika biashara hiyo kwa waziri. Alisema kukutwa na tanzanite nyumbani wakati huna nyaraka yoyote ya serikali, inayoonesha kuwa madini hayo ni mali yako, itakuwa ni kutenda kosa kisheria, kwani ulikuwa nayo kwa nia ovu, hivyo yatataifishwa na mhusika atachukuliwa hatua za kisheria ikiwamo kufunguliwa mashitaka ya uhujumu uchumi.Alisema serikali inataka kila mfanyabiashara wa tanzanite na madini mengine, kuyauza katika masoko yaliyotengwa na serikali, hivyo kuwa na madini nyumbani ni kuihujumu serikali na hilo halitavumiliwa kamwe.Alifafanua kuwa iwapo mfanyabiashara atakwenda soko la madini na madini yake kwa bahati mbaya bei haikufika kama alivyopanga, anapaswa kupewa nyaraka inayomruhusu kumiliki madini hayo na ofisa madini aliyepo katika soko hilo na kamwe hatasumbuliwa pindi atakapokuwa nayo nyumbani.Ukikutwa na madini ya tanzanite nyumbani hayana uthibitisho wa serikali kumiliki madini hayo wewe ni mhujumu uchumi unapaswa kushitakiwa kwa kosa hilo na pia madini yako yatataifishwa.Tunataka madini ya tanzanite na madini mengine yaheshimike ikiwa ni pamoja na kila mfanyabiashara kuwa na nyaraka za serikali zenye kuonesha uhalali wa umiliki na sio vinginevyo, alisema Biteko.Akizungumzia minada ya tanzanite, iliyokuwa ikifanyika katika miaka ya nyuma jijini hapa, alisema serikali inaweza kuruhusu kufanyika kwa utaratibu mzuri na sio wa kiinimacho na ujanja ujanja uliokuwa ukifanyika awali.Mbali ya hayo, aliwataka wafanyabiashara kuacha kuchongeana na kufitiniana na kupeleka serikalini taarifa zisizo sahihi, kwani serikali ya sasa haichukui uamuzi bila ya kuchunguza.Naye Naibu Waziri, Ofisi ya Waziri Mkuu anayeshughulikia Kazi, Ajira na Vijana, Anthony Mavunde aliwataka wafanyabiashara wa tanzanite, kuacha mara moja kutumia watu wa kati katika kutafuta vibali vya kufanya kazi kwa baadhi ya wafanyakazi wao kutoka nje ya nchi.Alisema kufanya hivyo ni kupoteza fedha na kuchelewa kupata kibali, kwani kibali huchukua muda wa siku 21 tu na sio vinginevyo, hivyo mlango uko wazi kwa kila mfanyabiashara kuhakikisha anafuata sheria.Mwenyekliti wa Chama cha Wauzaji Madini Wakubwa TAMIDA, Sammy Mollel alisema wafanyabiashara hao kwa sasa, wanasumbuliwa na kero ya tozo mpya ya kodi ijulikanayo kwa jina la Tasac, ambayo muuza madini nje ya nchi hulazimishwa kukatwa asilimia moja ya mzigo anaosafirisha.Mollel alisema kodi hiyo imeleta usumbufu mkubwa kwa wafanyabiashara wa tanzanite, na kwamba wako mstari wa mbele kulipa kodi ya serikali kwa maendeleo ya nchi, lakini kodi ya Tasac imeonesha usumbufu mkubw,a kwani mizigo mingi iko katika bandari na viwanja vya ndege imekwama, kwani wahusika wa kodi hiyo wana urasimu.Naye Mkuu wa Mkoa, Gambo alimshukuru Waziri Biteko kwa uamuzi wake wa kuja na jopo kubwa la watendaji wake na kusema changamoto zilizotolewa na wafanyabiashara, zitapata majibu kwa maslahi ya nchi.  <topic>: KITAIFA 